
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че от 2018 г. насам режимът на Ортега и Мурильо разруши демократичните институции и върховенството на закона, като извърши конституционна реформа, която премахна политическия плурализъм, и същевременно преследва опоненти, журналисти, духовници, лидери на коренното население, защитници на правата на човека и гражданското общество;
Б.	като има предвид, че Групата от експерти по правата на човека за Никарагуа заключи, че е възможно нарушенията, извършени от 2018 г. насам, да съставляват престъпления срещу човечеството; като има предвид, че гражданското пространство на практика не съществува, като над 5600 неправителствени организации и 80% от организациите на гражданското общество бяха закрити, а стотици хиляди души се намират в принудително изгнание;
В.	като има предвид, че организациите за защита на правата на човека са документирали случаи на произволни арести, задържане в изолация и насилствени изчезвания; като има предвид, че от август 2025 г. насам ООН е регистрирала три смъртни случая по време на задържане, свързани с неподходящи условия и липса на подходящи медицински грижи;
Г.	като има предвид, че Карлос Бренес, задържан през 2018 г. за участието си в граждански протест и подложен на изтезания, и Салвадора Мартинес бяха задържани отново през август 2025 г., държани в изолация и осъдени без справедлив съдебен процес на 15 години лишаване от свобода за „държавна измяна“; като има предвид, че Бренес страда от диабет, но е бил лишен от достъп до лекарства;
Д.	като има предвид, че Бруклин Ривера, лидер на коренното население мискиту и председател на разпуснатата партия „Ятама“, беше задържан през септември 2023 г. и беше подложен на насилствено изчезване в продължение на над 32 месеца; като има предвид, че на 30 май 2026 г. той почина, докато се намираше под стража; като има предвид, че властите отказаха да предадат тялото му и че роднини, опитващи се да открият тленните му останки, изчезнаха;
1.	решително осъжда системните репресии, произволното задържане и насилственото изчезване на лица, фиктивните съдебни процеси, принуждаването на хора да заминат в изгнание, лишаването от гражданство, конфискациите и престъпленията срещу човечеството, извършвани от режима на Ортега и Мурильо;
2.	изисква незабавното и безусловно освобождаване на Бренес, Мартинес и всички политически затворници, отмяната на политически мотивираните осъдителни присъди, предоставянето на информация за съдбата и местонахождението на тези затворници, както и незабавното предоставяне на доказателства за това, че те са все още живи;
3.	настоятелно призовава властите да предоставят на всички задържани лица достъп до семействата им и до адвокат, медицински грижи и международно наблюдение, като прилагат правилата на Нелсън Мандела; призовава представителите на механизмите на ООН в областта на правата на човека да получат отново достъп до центровете за задържане;
4.	призовава за своевременно разследване на смъртта на Бруклин Ривера, за предаване на тленните му останки, за освобождаване на изчезналите му роднини и за търсене на отговорност от съответните лица;
5.	осъжда преследването на християнските църкви, коренното население, гражданското общество, опонентите и техните роднини; призовава за възстановяване на всички произволно разпуснати организации и за зачитане на свободата на религията и убежденията;
6.	призовава за предоставяне на подкрепа на демократичните участници и на гражданското общество – както на лицата в Никарагуа, така и на лицата в изгнание; призовава ЕС да гарантира, че режимът не се подпомага от средства от ЕС или от многостранни източници, и да разшири целенасочените санкции срещу извършителите на престъпления, включително Даниел Ортега и неговото близко обкръжение;
7.	настоятелно призовава за спазване на решението на Междуамериканския съд по правата на човека; подкрепя отчетността, включително чрез прилагане на принципа на универсална юрисдикция и сезиране на Международния наказателен съд; припомня своята позиция относно екстрадицията на Алесио Казимири;
8.	призовава Съвета и Комисията да задействат клаузата за демокрация и да спрат прилагането на Споразумението за асоцииране по отношение на Никарагуа, докато не се сложи край на репресиите; подчертава, че Парламентът отказва да работи с представители на режима в рамките на новосъздадения Парламентарен комитет за асоцииране;
9.	възлага на своя председател да предаде настоящата резолюция на Съвета, Комисията, заместник-председателя/върховен представител, държавите членки, ООН, Организацията на американските държави и властите в Никарагуа.

